Goethe yura-d yiwen n usefru umi isemma Faust, yerna llan wid ay t-yettwalin d netta ay d asefru aɣezfan igerrzen akk deg tsekla turufit. Goethe yesɛa daɣen aṭas n yisefra igerrzen, am wakken ay yettwassen s wungalen-nnes Wilhelm Meisters Lehrjahre (Iseggasen n welmad n Wilhelm Meister) akked Die Leiden des jungen Werthers (Tidyanin yesseḥzanen n Werthers Ameẓyan). Goethe d yiwen seg yimura ay yuraren dduṛ d ameqran deg tsekla talmanit takelsakt (classique) n tgara n lqern wis 18 ed tezwara n lqern wis 19. Tallit-nnes teɣli-d ed tallit n Lqern n Teftilin akked tallit n trumantit. Goethe yura-d daɣen idṛisen deg tussna, am Tiẓri n Yiniten (La Théorie des Couleurs) akked yeḍrisen yerzan talɣa (forme) n yiɣersiwen ed yemɣan, yerna ayen ay d-yura deg wenrar-a iɛawen aṭas imassanen n ugama n lqern wis 19 (am Charles Darwin) akken ad kemmlen inadiyen-nsen. Goethe yeqdec daɣen d aneṣṣaḥ aɛlayan n yemḍebbren n uduci (duché) n Sachsen-Weimar.